**Stortingets Finanskomité**

 Oslo, 21.10.2021

**Forslag til statsbudsjett 2022 - forskning**

Vi viser til vår anmodning om å møte i komiteens budsjetthøring og vil med dette kommentere Regjeringens budsjettforslag ihht Gul bok kapittel 1.1, kapittel 4.5, kapittel 5.5 og kapittel 8.1.

**Vekst i forskningsinvesteringene og økt internasjonalt forskningssamarbeid er avgjørende for Norges omstillingskraft**

De neste 10 årene blir avgjørende for hvilket samfunn vi overlater til kommende generasjoner. Skal vi greie å omstille norsk økonomi, skape nye arbeidsplasser og et bærekraftig velferdssamfunn, være klimanøytrale i 2050 og oppnå FNs bærekraftmål i 2030, kreves en kraftsatsing på forskning og innovasjon uten sidestykke i norsk historie.

Regjeringen Solbergs budsjettforslag gir en reell nedgang i forskningsinvesteringene fra 2021. I tråd med EU-kommisjonens anbefaling mener FFA at offentlig investering i forskning må opp på 1,25 % av BNP. Det vil si et samlet budsjett til forskning og innovasjon på ca. 50 mrd. kr, mens regjeringen foreslår 42,7 mrd. kr i 2022. Omstillingene krever tung investering i næringsrettet og anvendt forskning med tydelig retning og bredt samarbeid på tvers i samfunnet. Det kan ikke vente. Vi har 5-10 årene på oss til møte samfunnsutfordringene. For en rask utvikling og skalering av nye løsninger kreves et tett forskningssamarbeid mellom bedrifter, offentlige virksomheter og forskningsmiljøer.

Solberg-regjeringen legger i forslag til Statsbudsjett 2022 inn nye tiltak som gir en grønn retning. Det positivt, men budsjettforslaget er altfor svakt. Deler av satsingene er omdisponering av avsetninger i Forskningsrådet og er derved ikke en reell økning. Budsjettforslaget gir en reell nedgang i forskningsinvesteringene fra 1,1% av BNP forrige år til 1,07% av BNP.

FFA vil framheve regjeringens satsing på Grønn Plattform, bærekraftig transport, europeisk forsknings- og innovasjonssamarbeid og økningen i grunnfinansiering til de teknisk-industrielle instituttene som særdeles viktige i statsbudsjettet.

**FFA er godt fornøyd med følgende i budsjettforslaget:**

* Styrking av grunnfinansieringen til de teknisk-industrielle instituttene på 6,4 % fra 2021 (NFD) er en strategisk satsing for å dekke kunnskapsbehovet for omstilling og grønn konkurransekraft og nye arbeidsplasser i næringslivet.
* Økning av Grønn Plattform med 253 MNOK (ut over de allerede bevilgede 333 MNOK) i 2022, er en særdeles viktig satsing. Forskning og teknologiutvikling er avgjørende for å få til den omstillingen Perspektivmeldingen peker på for de neste 10 årene. FFA mener derfor at det er nødvendig med en betydelig ytterligere styrking av Grønn Plattform og utvidelse til også å omfatte offentlig sektor, for å få til den nødvendige omstillingen Norge trenger fremover.
* Det er positivt for Norges grønne skifte at Norge har besluttet å delta i EUs forskning- og innovasjonsprogram Horisont Europa. Horisont Europa og European Green Deal setter kunnskaps- og teknologiutvikling for det grønne skiftet tydelig på dagsorden. Forskningsinstituttene tilbyr næringslivet og det offentlige kompetanse og forskningstjenester av høy internasjonal kvalitet. STIM-EU er helt nødvendig for at instituttene kan fortsette å være motoren i norsk næringslivs og offentlig sektors deltakelse i EUs forsknings- og innovasjonsprogram. Regjeringen Solberg hevet ambisjonen for norsk retur til 2,8% av rammeprogrammet. Med den foreslåtte bevilgningen til STIM-EU er det vanskelig å komme over 2,1%, som også er lavere enn den returen vi har i dag. Differansen mellom 2,1% og 2,8% utgjør 6 mrd kr gjennom rammeprogrammets 7-årige levetid. Uten en kraftig opptrapping i STIM-EU, vil instituttene bare kunne hente hjem litt over halvparten av ambisjonen for retur i programmet.
* Regjeringen foreslår å bevilge 500 MNOK til oppstart av Ocean Space Laboratories i Trondheim. Senteret er avgjørende for å sikre fremtidig verdiskaping for Norge gjennom konkurransedyktige havromsnæringer.
* Regjeringen fortsetter å følge opp prioriteringene i Langtidsplanen for forskning og høyere utdanning innenfor Teknologiløftet, FoU for næringslivet og Kvalitet i utdanning. Erfaringer viser at opptrappingsplanene gir konkrete prioriteringer og resultater. Opptrappingsplaner som instrument må tas mer i bruk.

**For å øke omstillingstakten mot det grønne skiftet, har FFA følgende konkrete forslag for 2022:**

* Grunnfinansieringen til forskningsinstituttene økes til 25% over en 5-års periode. Økningen rettes mot Langtidsplanens prioriteringer, slik at en bygger langsiktig anvendt forskning på de viktigste områdene for Norge.
* STIM-EU som differensiert ordning videreføres i hele programperioden for Horisont Europa, og budsjettet økes i tråd med økt volum og ambisjoner, slik at instituttene kan opprettholde sin søke-aktivitet mot Horisont Europa sammen med bedrifter og offentlige virksomheter. Videreføringen bør bekreftes i merknad til Kap. 920 Norges Forskningsråd, post 50 for å gi instituttene forutsigbarhet i samarbeidet og gjøre norske forskningsinstitutter konkurransevilkår mer lik nivået i Europa for øvrig.
* For å realisere Stortingets mål om nødvendige langsiktige omstillinger i næringsliv og samfunn, må myndighetenes forskningsinnsats gjennom Forskningsrådet trappes opp kraftig de kommende årene, til 1,25% av BNP. Økningen må styrke forskning i, med og for næringslivet og offentlig sektor som øker norsk konkurransekraft og bidrar til grønn og rettferdig omstilling. Veksten i forskningsmidlene må fordeles via Forskningsrådets konkurransearena.
* Næringsrettet forskning inkl Grønn Plattform og innovasjonsprosjekter i næringslivet styrkes i 2022 med 300 MNOK ut over regjeringens budsjettforslag på Kap. 920 Norges Forskningsråd, post 50. Økningen forutsetter samarbeid mellom bedrifter og godkjent FoU-miljø for å sikre næringsrelevans, forskningskvalitet og kunnskapsspredning av forskningen.
* For å dekke de økte kostnadene, bør en se på muligheten for målretting av Skattefunn og omdisponering av deler av midlene til andre FoU-virkemidler med større effektivitet, addisjonalitet og samfunnseffekt, rettet mot næringslivets grønne skifte.

Vennlig hilsen

*Agnes Landstad*

Daglig leder FFA

*Forskningsinstituttenes Fellesarena organiserer 32 selvstendige non-profit forskningsinstitutter og -konsern som fyller kriteriene for grunnfinansiering fra sektordepartementene via Forskningsrådet. De utgjør til sammen 6500 årsverk og 10,8 mrd kr i årlig omsetning, hvorav 1,3 mrd kr fra utlandet. Samfunnsoppdraget krever at instituttene skal bidra med forskning av høy kvalitet og relevans til anvendelse i næringsliv, forvaltning og i samfunnet for øvrig. Norge har i sin instituttsektor et velfungerende apparat for anvendt, tverrfaglig og målrettet forskning og problemløsning som bidrar til konkurransekraft, innovasjonsevne og omstilling i næringsliv og offentlig sektor. Studier viser at forskningsinstituttene holder høy faglig kvalitet, har stor vitenskapelig publisering, høy siteringsfrekvens og henter hjem en stor andel av EU-midlene.*

*Forskningsinstituttene er sentrale forsknings- og innovasjonspartnere for bedriftene og offentlige virksomheter og fungerer som akseleratorer for innovasjon og omstilling i samfunnet. Instituttene bygger bro mellom grunnleggende forskning og private og offentlige virksomheters behov for ny kunnskap og nye løsninger.*